ET Euroopa Liidu Teataja L 30/45

KOMISJONI MÄÄRUS (EL) 2017/171,

30. jaanuar 2017,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate aminopüraliidi, asoksüstrobiini, tsüantraniliprooli, tsüflufenamiidi, tsüprokonasooli, dietofenkarbi, ditiokarbamaatide, fluasifop-P, fluopüraami, haloksüfopi, isofetamiidi, metalaksüüli, proheksadiooni, propakvisafopi, pürimetaniili, Trichoderma atroviride tüve SC1 ja zoksamiidi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Asoksüstrobiini, dietofenkarbi, fluasifop-P, haloksüfopi, proheksadiooni ja pürimetaniili jääkide piirnormid on sätestatud määruse (EÜ) nr 396/2005 II lisas. Ditiokarbamaatide, metalaksüüli ja zoksamiidi jääkide piirnormid on kehtestatud kõnealuse määruse II lisas ja III lisa B osas. Aminopüraliidi, tsüantraniliprooli, tsüflufenamiidi, tsüprokonasooli, fluopüraami ja propakvisafopi jääkide piirnormid on kehtestatud kõnealuse määruse III lisa A osas. Isofetamiidi ja Trichoderma atroviride tüve SC1 jääkide piirnorme ei ole eraldi sätestatud ning neid aineid ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses kasutusloa andmisega toimeainet aminopüraliidi sisaldava taimekaitsevahendi kasutamiseks maisi puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.

(3) Asoksüstrobiini kohta on selline taotlus esitatud rabarberi, linaseemnete, värvisafloori seemnete ja hariliku kurgirohu seemnete puhul. Tsüantraniliprooli kohta on selline taotlus esitatud lauaviinamarjade, maasikate, ubade (kaunadeta), herneste (kaunadeta), hariliku artišoki, juurtest valmistatud taimeteede ning juurtest ja risoomidest valmistatud maitseainete puhul. Tsüflufenamiidi kohta on selline taotlus esitatud luuviljade ja hariliku artišoki puhul. Tsüprokonasooli kohta on selline taotlus esitatud kaunviljade, odra ja kaera puhul. Ditiokarbamaatide kohta on selline taotlus esitatud hurmaade puhul pärast manotseebi kasutamist nendel. Fluasifop-P kohta on selline taotlus esitatud kõrvitsaseemnete puhul. Fluopüraami kohta on selline taotlus esitatud aprikooside, hariliku paprika, spinati ja muu samalaadse (lehed), salatsiguri, maitsetaimede ja söödavate lillede, herneste (kaunadega), läätsede, muude koodi 0260990 all olevate kaunviljade, seesamiseemnete, päevalilleseemnete, kõrvitsaseemnete, värvisafloori seemnete, hariliku kurgirohu seemnete, kanepiseemnete, riitsinuseseemnete, odra, tatra, kaera ja suhkrupeedi puhul. Metalaksüüli kohta on selline taotlus esitatud greipide, apelsinide, maasikate, rooskapsa ning spinati ja muu samalaadse (lehed) puhul. Proheksadiooni kohta on selline taotlus esitatud maasikate puhul. Propakvisafopi kohta on selline taotlus esitatud juurselleri, pastinaagi, juurpeterselli, rediste, lillkapsa, peakapsa, aedsalati ja muude salatitaimede, unimagunaseemnete, sojaubade ja sinepiseemnete puhul. Pürimetaniili kohta on selline taotlus esitatud porrulaugu puhul. Zoksamiidi kohta on esitatud selline taotlus aedsalati ja muude salatitaimede, spinati ja muu samalaadse (lehed) ning maitsetaimede ja söödavate lillede puhul.

(4) Määruse (EÜ) nr 396/2005 artikli 6 lõigete 2 ja 4 alusel on esitatud taotlus dietofenkarbi kasutamiseks banaanide puhul ja haloksüfop-P kasutamiseks sojaubade puhul. Taotluse esitajate väitel põhjustab nende ainete lubatud kasutamine Lõuna- ja Kesk-Ameerikas kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnorme ületaval tasemel, mistõttu on vaja suuremaid jääkide piirnorme, et hoida ära kaubandustõkete tekkimist nimetatud kultuuride importimisel.

(5) Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.

(6) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige tarbijatele ja, kui vaja, ka loomadele avalduvat ohtu, ning esitas põhjendatud arvamused jääkide kavandatud piirnormide kohta (2). Toiduohutusamet edastas kõnealused arvamused komisjonile ja liikmesriikidele ning tegi need üldsusele kättesaadavaks.

(7) Toiduohutusamet jõudis põhjendatud arvamustes järeldusele, et asoksüstrobiini kasutamise kohta rabarberi puhul, fluopüraami kasutamise kohta suhkrupeedi puhul ja propakvisafopi kasutamise kohta aedsalati ja muude salatitaimede puhul ei ole esitatud piisavalt andmeid, mille põhjal saaks kehtestada uued jääkide piirnormid. Seepärast tuleks asjaomased kehtivad jääkide piirnormid jätta muutmata.

(8) Kõigi muude taotluste kohta tegi toiduohutusamet järelduse, et kõik andmeid käsitlevad nõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad, arvestades tarbija kokkupuute hinnangut Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(9) Fluasifop-P puhul muudeti mitut jääkide piirnormi komisjoni määrusega (EL) 2016/1015 (3). Kõnealuse määrusega vähendati kõrvitsaseemnete puhul kuni asjakohase määramispiirini jääkide piirnormi, mis hakkab kehtima 19. jaanuaril 2017. Õiguskindluse tagamiseks on asjakohane kohaldada käesolevas määruses sätestatud asjaomast jääkide piirnormi alates samast kuupäevast.

(10) Tsüantraniliprooli ja isofetamiidi puhul esitas toiduohutusamet järeldused nende toimeainete pestitsiidina kasutamisega kaasneva riski hindamist käsitleva vastastikuse eksperdiarvamuse kohta (4). Selle alusel soovitas toiduohutusamet kehtestada iseloomuliku kasutuse puhul jääkide piirnormid kooskõlas liidu hea põllumajandustavaga. Komisjon pidas sobivate määramispiiride küsimuses nõu Euroopa Liidu referentlaboritega.

(11) Väikese riskiga toimeaine Trichoderma atroviride tüvi SC1 kiideti heaks komisjoni rakendusmäärusega (EL) 2016/951 (5). Toiduohutusamet tegi järelduse, (6) et tarbijatele toidu kaudu avalduva riski hindamiseks ei olnud osa teavet kättesaadav ja riskijuhtidel tuleb asjaolusid veel kaaluda. Alaline taime-, looma-, toidu- ja söödakomitee märkis oma 19. mai 2016. aasta koosolekul, et kõnealune aine ei tekita metaboliite, mis oleksid olulise toksilisusega või sellises koguses, mis põhjustaks minimaalsest kokkupuutest suuremat kokkupuudet (7). Seepärast on asjakohane kanda kõnealune aine määruse (EÜ) nr 396/2005 IV lisasse.

(12) Toiduohutusameti põhjendatud arvamuste ja järelduste põhjal ning võttes arvesse asjakohaseid tegureid käsitletava küsimuse kohta, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(13) Määrust (EÜ) nr 396/2005 tuleks seepärast vastavalt muuta.

(14) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seoses toimeainega fluasifop-P kõrvitsaseemnete puhul kohaldatakse seda siiski alates 19. jaanuarist 2017.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 30. jaanuar 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda aadressil: http://www.efsa.europa.eu:

Reasoned opinion on the modification of the existing maximum residue level for aminopyralid in maize (Põhjendatud arvamus aminopüraliidi jääkide kehtivate piirnormide muutmise kohta maisi puhul), EFSA Journal 2016; 14(6):4497 [16 lk].

Reasoned opinion on the modification of the existing maximum residue levels for azoxystrobin in various crops (Põhjendatud arvamus asoksüstrobiini jääkide kehtivate piirnormide muutmise kohta eri kultuuride puhul), EFSA Journal 2016; 14(5):4459 [17 lk].

Reasoned opinion on the modification of the existing maximum residue level for cyantraniliprole in table grapes (Põhjendatud arvamus tsüantraniliprooli jääkide kehtiva piirnormi muutmise kohta lauaviinamarjade puhul), EFSA Journal 2016; 14(7):4553 [14 lk].

Reasoned opinion on the modification of the existing maximum residue levels for cyantraniliprole in various crops (Põhjendatud arvamus tsüantraniliprooli jääkide kehtivate piirnormide muutmise kohta eri kultuuride puhul), EFSA Journal 2015; 13(10):4263 [25 lk].

Reasoned opinion on the modification of the existing maximum residue levels for cyflufenamid in stone fruits and globe artichokes (Põhjendatud arvamus tsüflufenamiidi jääkide kehtivate piirnormide muutmise kohta luuviljade ja hariliku artišoki puhul), EFSA Journal 2016; 14(6):4519 [14 lk].

Reasoned opinion on the modification of the existing maximum residue levels for cyproconazole in pulses, barley and oat (Põhjendatud arvamus tsüprokonasooli jääkide kehtivate piirnormide muutmise kohta kaunviljade, odra ja kaera puhul), EFSA Journal 2016; 14(6):4526 [18 lk].

Reasoned opinion on the setting of import tolerance for diethofencarb in bananas (Põhjendatud arvamus dietofenkarbi jääkide piirnormide kehtestamise kohta banaanide puhul impordi jaoks), EFSA Journal 2016; 14(8):4576 [18 lk].

Reasoned opinion on the modification of the existing maximum residue level for mancozeb (expressed as carbon disulfide) in persimmons (Põhjendatud arvamus manotseebi (väljendatud süsinikdisulfiidina) jääkide kehtivate piirnormide muutmise kohta hurmaade puhul), EFSA Journal 2016; 14(5):4495 [13 lk].

Reasoned opinion on the modification of the existing maximum residue levels for fluazifop-P in pumpkin seeds (Põhjendatud arvamus fluasifop-P jääkide kehtivate piirnormide muutmise kohta kõrvitsaseemnete puhul), EFSA Journal 2016; 14(5):4486 [14 lk].

Reasoned opinion on the modification of the existing maximum residue levels for fluopyram in various crops (Põhjendatud arvamus fluopüraami jääkide kehtivate piirnormide muutmise kohta eri kultuuride puhul), EFSA Journal 2016; 14(6):4520 [27 lk].

Reasoned opinion on the setting of import tolerance for haloxyfop-P in soya beans (Põhjendatud arvamus haloksüfop-P jääkide piirnormide kehtestamise kohta sojaubade puhul impordi jaoks), EFSA Journal 2016; 14(7):4551 [15 lk].

Reasoned opinion on the modification of the existing maximum residue levels for metalaxyl in various crops (Põhjendatud arvamus metalaksüüli jääkide kehtivate piirnormide muutmise kohta eri kultuuride puhul), EFSA Journal 2016; 14(7): 4521.

Reasoned opinion on the modification of the existing maximum residue level for prohexadione-calcium in strawberries (Põhjendatud arvamus proheksadioonkaltsiumi jääkide kehtivate piirnormide muutmise kohta maasikate puhul), EFSA Journal 2016; 14(7):4528 [13 lk].

Reasoned opinion on the modification of the existing maximum residue levels for propaquizafop in various crops (Põhjendatud arvamus propakvisafopi jääkide kehtivate piirnormide muutmise kohta eri kultuuride puhul), EFSA Journal 2016; 14(2):4402 [31 lk].

Reasoned opinion on the modification of the existing maximum residue level for pyrimethanil in leek (Põhjendatud arvamus pürimetaniili jääkide kehtiva piirnormi muutmise kohta porrulaugu puhul), EFSA Journal 2016; 14(6):4514 [13 lk].

Reasoned opinion on the modification of the existing maximum residue levels for zoxamide in various leafy crops (Põhjendatud arvamus zoksamiidi jääkide kehtivate piirnormide muutmise kohta lehtviljade puhul), EFSA Journal 2016; 14(7):4527 [13 lk].

(3) Komisjoni 17. juuni 2016. aasta määrus (EL) 2016/1015,, millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate 1-naftüülatseetamiidi, 1-naftüüläädikhappe, kloridasooni, fluasifop-P, fuberidasooli, mepikvaadi ja tralkoksüdiimi jääkide piirnormidega (ELT L 172, 29.6.2016, lk 1).

(4) Conclusion on the peer review of the pesticide risk assessment of the active substance cyantraniliprole (Järeldus toimeaine tsüantraniliprooli pestitsiidina kasutamisega kaasneva riski hindamist käsitleva vastastikuse eksperdiarvamuse kohta), EFSA Journal 2014; 12(9):3814 [249 lk].

Conclusion on the peer review of the pesticide risk assessment of the active substance isofetamid (Järeldus toimeaine isofetamiidi pestitsiidina kasutamisega kaasneva riski hindamist käsitleva vastastikuse eksperdiarvamuse kohta), EFSA Journal 2015; 13(10):4265 [130 lk].

(5) Komisjoni 15. juuni 2016. aasta rakendusmäärus (EL) 2016/951, millega kiidetakse heaks madala riskitasemega toimeaine Trichoderma atroviride tüvi SC1 kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 159, 16.6.2016, lk 6).

(6) Conclusion on the peer review of the pesticide risk assessment of the active substance Trichoderma atroviride strain SC1 (Järeldused toimeaine Trichoderma atroviride tüve SC1 pestitsiidina kasutamise riskihindamist käsitleva vastastikuse eksperdiarvamuse kohta). EFSA Journal 2015; 13(4):4092 [33 lk].

(7) Review report for the active substance Trichoderma atroviride strain SC1 (Toimeaine Trichoderma atroviride tüve SC1 läbivaatamisaruanne) (SANTE/10389/2016 rev. 1).